b"\n_START_ARTICLE_\nEsgl\xc3\xa9sia de Sant Miquel (Llucmajor)\n_START_SECTION_\nPortals\n_START_PARAGRAPH_\nT\xc3\xa9 tres entrades: el portal major, al carrer del Born, al qual s'accedeix pujant uns escalons, i dues de laterals, al Lloc Sagrat (antic Fossar de la Vila). El portal major, allindanat, emmarcat per un arc de mig punt amb esplandit formant arquivoltes que augmenten progressivament des de l'interior cap a l'exterior. En el timp\xc3\xa0 s'obre una forn\xc3\xadcula amb la imatge de sant Miquel Arc\xc3\xa0ngel. En el segon cos, damunt el portal, una rosassa. A sobre, coronant la fa\xc3\xa7ana, hi ha un front\xc3\xb3 de forma triangular que t\xc3\xa9 una creu en el v\xc3\xa8rtex superior. Al Lloc Sagrat, la fa\xc3\xa7ana presenta dos portals: l'anomenat Portal d'Enmig i el Portal de les Dones. El primer, emmarcat per dues pilastres i un entaulament rematat per una cornisa sobre la qual hi ha una forn\xc3\xadcula amb la imatge de santa Catalina Thom\xc3\xa0s.\n_START_SECTION_\nFa\xc3\xa7anes\n_START_PARAGRAPH_\nLes fa\xc3\xa7anes laterals s\xc3\xb3n llargueres. Es diferencien en el fet que a la de la dreta hi ha el campanar adossat, i a la de l'esquerra sobresurt la capella del Roser, una de les poques restes de l'esgl\xc3\xa9sia anterior. Per evitar la monotonia dels murs laterals es deixaren obertes tres arcades a la fa\xc3\xa7ana de llevant i quatre a la de ponent, una de les quals \xc3\xa9s cegada perqu\xc3\xa8 es correspon amb el lloc on hi havia d'haver el segon campanar projectat per l'arquitecte Isidro Gonz\xc3\xa1lez Vel\xc3\xa1zquez. A la part posterior sobresurt l'absis de planta semioctogonal.\n_START_SECTION_\nCampanar\n_START_PARAGRAPH_\nEl campanar \xc3\xa9s de base quadrangular, dividit en cinc cossos, el darrer de planta octogonal i coronat per una c\xc3\xbapula semblant a un templet, rematada per un obelisc. S'acab\xc3\xa0 de construir el 1822.\n_START_SECTION_\nInterior\n_START_PARAGRAPH_\nLa planta \xc3\xa9s basilical d'una sola nau amb sis capelles laterals a cada costat amb la coberta de mig can\xc3\xb3 amb llunetes, i dividida en sis trams per pilastres d\xc3\xb2riques que sostenen els arcs faixons de la volta principal. Les capelles s'obren a la nau central mitjan\xc3\xa7ant arcs de mig punt. Per sobre hi ha quadres d'una grand\xc3\xa0ria considerable. El creuer \xc3\xa9s de volta de can\xc3\xb3 en els bra\xc3\xa7os, i a la zona de creuament s'aixeca una gran c\xc3\xbapula que descansa sobre petxines, a la clau de la qual hi ha una pintura de l'arc\xc3\xa0ngel sant Miquel, obra del pintor Pau Oms (1816). Ambd\xc3\xb3s bra\xc3\xa7os del creuer presenten a cada costat dos portals en forma de frontispici cl\xc3\xa0ssic que comuniquen un amb la sagristia i l'altre, amb l'exterior. Accedint al temple pel portal principal, a la dreta es troba el portal d'acc\xc3\xa9s al cor i al campanar, seguit d'una capella amb la pila baptismal. El cor, amb una barana, est\xc3\xa0 sostingut per dues grans columnes que defineixen tres arcs, el del centre m\xc3\xa9s gran que els laterals, a damunt les claus i tres cartel\xc2\xb7les. Damunt el portal d'enmig hi ha l'orgue, de tres teclats, que fou constru\xc3\xaft per l'orguener su\xc3\xads Ludwig Scherrer (1804) per a esgl\xc3\xa9sia de Santa Eul\xc3\xa0lia de Palma. Va ser traslladat a Llucmajor el 1912 i fou restaurat l'any 1984."